APCS ลุ้นปี 66 คว้างานก่อสร้าง 2 โรงไฟฟ้าเชื้อเพลิงขยะ 1.2 พันลบ.
APCS จ่อคว้างานเพิ่ม 1 โครงการเร็วๆ นี้ พร้อมลุ้นปี 66 คว้างานก่อสร้างโรงไฟฟ้าเชื้อเพลิงขยะ 2 โครงการ มูลค่ารวมกว่า 1.2 พันลบ.
APCS ลุ้นปี 66 คว้างานก่อสร้างโรงไฟฟ้าเชื้อเพลิงขยะ 2 โครงการ มูลค่ารวมกว่า 1.2 พันลบ.
8 ธ.ค. 2565

นายสุริยล อุดชาชน กรรมการบริหารกลุ่มบริษัท เอเซีย พรีซิชั่น จำกัด (มหาชน) หรือ APCS เปิดเผยว่า บริษัทฯ ได้รับงานก่อสร้างสถานีไฟฟ้าแรงสูงพิบูลมังสาหาร จ.อุบลราชธานี ของการไฟฟ้าส่วนภูมิภาค รวมมูลค่ากว่า 150 ล้านบาท และคาดว่าจะได้รับงานเพิ่มเติมอีก 1 โครงการในเร็วๆ นี้ อีกทั้งในปี 2566 ยังมีโอกาสรับงานก่อสร้างโรงไฟฟ้าจากเชื้อเพลิงขยะอีก 2 โครงการใหญ่ มูลค่ารวมไม่น้อยกว่า 1,200 ล้านบาท
นอกจากนั้นบริษัทยังเตรียมพร้อมตอบรับโอกาสการเติบโตของธุรกิจพลังงานทดแทน ที่กำลังเติบโตอย่างมีนัยสำคัญภายในอีก 2 ปีข้างหน้า จากการที่ กกพ.ได้มีการเปิดรับซื้อไฟฟ้าพลังงานสะอาด 5,203 เมกะวัตต์ โดยเปิดให้เอกชนที่สนใจลงทุนยื่นข้อเสนอขายไฟฟ้า ซึ่งเป็นพลังงานแสงอาทิตย์จำนวนรวม 3,368 เมกะวัตต์ ตามด้วยพลังงานลม 1,500 เมกะวัตต์ ซึ่งจะมีการประกาศผู้ชนะในเดือนมีนาคม 2566 โดยคาดว่าจะทำให้เกิดการลงทุนกว่า 2 แสนล้านบาทนั้น ถือเป็นโอกาสดีในการเติบโตทางธุรกิจของบริษัท สามารถที่จะคว้างานเพิ่มได้อีกจำนวนมาก ทั้งนี้บริษัทเป็นผู้เชี่ยวชาญ มีความชำนาญและประสบการณ์ก่อสร้างในด้านนี้โดยตรง โดยดูได้จากผลงานโครงการที่ผ่านมาที่ประสบความสำเร็จเป็นจำนวนมากมาย
ในส่วนของบริษัท ได้มีการเตรียมความพร้อมด้านต่างๆ โดยส่วนหนึ่งเป็นการปรับโครงสร้างบริษัทเพื่อรองรับแผนงานการเติบโต โดยเมื่อวันที่ 2 ธันวาคม 2565  ที่ประชุมคณะกรรมการบริษัท มีมติอนุมัติการจำหน่ายหุ้นสามัญทั้งหมดที่บริษัทฯ ถืออยู่ใน บริษัท เอเซีย พรีซิชั่น เอ.ที. จำกัด (“APAT”) ซึ่งเป็นบริษัทย่อยของบริษัทฯ จำนวน 32,999,997 หุ้น คิดเป็นสัดส่วนร้อยละ 59.99 ของจำนวนหุ้นที่มีสิทธิออกเสียงทั้งหมด ให้แก่ บริษัท ทีเอ็นเอ จำกัด ในราคาหุ้นละ 15.37 บาท มูลค่าซื้อขายรวมเป็นเงินทั้งสิ้น 507,209,954 บาท เพื่อเตรียมความพร้อมในการขยายงานดังกล่าวข้างต้น